Knattspyrnuráð karla ÍBV hefur gengið frá samningi við Eyjapeyjann og framherjann Gunnar Heiðar Þorvaldsson . Samningurinn er til loka árs 2018 og mun Gunnar Heiðar verða löglegur með ÍBV frá og með 15. júlí nk . Það þarf ekki að fjölyrða um það hversu mikið ánægjuefni það er fyrir ÍBV að hafa fengið þennan mæta son Eyjanna aftur til liðs við ÍBV . Gunnar Heiðar er 33 ára og vel þekktur sem einn besti knattspyrnumaður sem Eyjarnar hafa alið af sér . Hann lék í mörg ár hérlendis með Eyjaliðinu og varð fljótt einn af lykilleikmönnum þess liðs . Gunnar Heiðar lék með Eyjaliðinu árin 1999 - 2004 , og tímabilið 2001 var hans fyrsta heila tímabil . Hann varð fljótt alræmdur inni í teig andstæðingana og hefur í 83 leikjum hérlendis í deild og bikar , skorað 39 mörk . Hann varð m.a. markakóngur efstu deildar árið 2004 með 12 mörk í 16 leikjum . Árið 2004 samdi Gunnar Heiðar við sænska félagið Halmstad þar sem hann lék við góðan orðstír og varð m.a. markakóngur deildarinnar . Eftir veruna hjá Halmstad hefur Gunnar leikið með þýska liðinu Hannover , norsku liðunum Valerenga og Fredrikstad , danska liðinu Esbjerg , enska liðinu Reading , sænska liðinu Norrköping , tyrkneska liðinu Konyaspor og loks síðast á mála hjá sænska liðinu Hacken . Gunnar Heiðar á að baki leiki með öllum landsliðum Íslands og þar af 24 A-landsleiki , og skorað 5 mörk í þeim . Auk þess 7 leiki með U21 - landsliðinu , 5 leiki með U17 landsliðinu og 1 mark og 3 leiki með U15 landsliðinu . Gunnar Heiðar Þorvaldsson hefur stórt Eyjahjarta , og hefur mikinn metnað fyrir því að ÍBV byggi upp öflugt lið . Nú mun Gunnar Heiðar verða hluti af þeim hópi leikmanna , þjálfara og knattspyrnuráðsmanna sem munu sameiginlega í góðu samstarfi efla ÍBV og búa til öflugt lið . Knattspyrnuráð ÍBV býður Gunnar Heiðar velkominn á ný til liðs við ÍBV og alla fjölskylduna velkomna heim á Eyjuna fögru .